Demo terbesar bantah harga minyak
Malaysiakini.com
Jun 10, 2008
Abdul Rahim Sabri

Pemuda Pakatan Rakyat akan mengadakan perarakan besar-besaran sejauh hampir dua kilometer Jumaat bagi membantah kenaikan mendadak harga minyak.

Angkatan Muda Keadilan (AMK) bersama Pemuda PAS dan DAP akan bergerak dari masjid Kampung Baru ke Suria KLCC selepas solat 13 Jun ini.

Perhimpunan ini dipercayai yang terbesar pernah dianjurkan oleh parti-parti pembangkang selepas pengumuman kenaikan harga minyak secara mendadak Rabu lalu.

Dalam kenyataannya hari ini, AMK menggesa semua ahli Pemuda Pakatan dari seluruh negara menghadirinya.

Sejak minggu lalu, beberapa demonstrasi kecil diadakan di beberapa lokasi seluruh negara, antaranya di Kuching, Ipoh, Sungai Petani, Pulau Pinang dan Kuala Lumpur.

Setiausaha AMK Zulfikar Ali Ariffin menganggarkan kira-kira 3,000 orang akan hadir Jumaat ini bersama ketua-ketua pergerakan Pemuda Pakatan, Salahuddin Ayub dan Shamsul Iskandar Mohd Akin.  

Belum dapat dipastikan ketua Pemuda DAP Nga Kor Ming akan menyertainya, bagaimanapun wakil Pemuda parti itu dipercayai turut serta.

Menurut Zulfikar, AMK juga meminta setiap negeri agar menghantar wakil bagi menyertai perhimpunan itu nanti.

Pergerakan itu akan bermesyuarat malam ini bersama-sama wakil Pemuda PAS dan DAP berhubung penganjuran demonstrasi tersebut, tambahnya.

Mereka juga akan membincangkan bagaimana untuk memobilasi rakyat dan penyokong yang turut serta dalam perhimpunan besar-besaran pada 12 Julai nanti yang dianjurkan oleh Gabungan  Anti Inflasi (Protes).

"13 Jun adalah titik tolak untuk rakyat turun sama-sama pada 12 Julai nanti," kata Zulfikar.

Beliau berkata AMK meminta kerjasama polis dan memberi jaminan perarakan itu akan berlangsung secara aman.

Penyelaras Protes Dr Mohd Hatta Ramli, yang juga bendahari PAS, berkata gabungan itu akan mengumpul jumlah peserta demonstrasi yang lebih besar daripada anjuran Gabungan Pilihanraya Bersih dan Adil (Bersih) November lepas.

Kira-kira 40,000 menyertai perhimpunan tahun lalu bagi menuntut empat perkara ke arah pilihanraya bebas, termasuk penggunaan dakwat kekal dan pemansuhan undi pos.

Sementara itu, AMK Wilayah Persekutuan akan meneruskan demonstrasi itu pada jam 5 petang Jumaat di masjid jamek Jalan Tun Perak.

Pergerakan itu telah memutuskan program bantahan dalam mesyuaratnya malam tadi, kata naib ketua AMK Wilayah, Rozan Azen Mat Rasip.

Keputusan ini akan dibentangkan dalam mesyuarat pusat AMK malam ini, tambahnya.

Copyright © 1999-2007 Mkini Dotcom Sdn. Bhd.
Source : http://www.malaysiakini.com/news/84255